Personalet i de nordjyske kommuners hjemmepleje har ved flere lejligheder vist sig at være udfordret på tid og ressourcer, og nu er der så også udfordringer med at nå det hele i Mariagerfjord Kommune, når behovet er der. Det mener en familie fra Vebbestrup i Mariagerfjord Kommune.

Jenny Asmussen får hjælp 4 gange i døgnet af hjemmeplejen i Mariagerfjord Kommune. Men ifølge hende og hendes familie har der flere gange været problemer med manglende eller dårlig rengøring og fejlmedicinering. Og så har Jenny Asmussen oplevet, at hun ikke har fået den nødvendige hjælp, efter hun har været faldet og trykket på sin nødknap. - Jeg har prøvet at ligge ni timer på gulvet i soveværelset. Det vil jeg ikke ønske igen, siger Jenny Asmussen, der er pensionist og bor i Vebbestrup. Ifølge Jenny Asmussens søn, John Asmussen, er der bevis for, at nødkaldet er nået frem. - Vi har logbog, hvor det hele står. Der er rigtig mange eksempler, tidspunkter og datoer. Der plejer vi at skrive i, fortæller han. Jenny Asmussen bor i eget hjem, hvor hun er faldet flere gange. Kort før jul brugte hun nødknappen efter et fald, og her gik der omkring fem timer før hun fik hjælp. Ud over den lange ventetid på hjælp, er Jenny Asmussen ikke tilfreds med den rengøring, hjemmeplejen står for i hendes hjem. - Jeg har oplevet, at der har været vådt i sengen, og så ligger hjemmeplejeren bare dynen henover, siger Jenny Asmussen. Som konsekvens af det, familien mener er en mangelfuld pleje, har familien for tiden tilknyttet et privat firma til at varetage alarm- og nødopkald, mens hjemmeplejen stadig varetages af Mariagerfjord Kommune. Mariagerfjord Kommune: - Der er altid ting, man kan forbedre Mariagerfjord Kommune har kendskab til, at der er sager af denne karakter, men vil ikke kommentere på enkeltsager. Formanden for Sundhed og Omsorg i Mariagerfjord Kommune, Jan Andersen (V), mener, at kommunen tilbyder et godt produkt i hjemmeplejen. - Jeg mener, vi tilbyder et rigtig godt produkt. Jeg har kendskab til eksempler, men generelt gør vi det godt, mener jeg helt klart. Men der er altid plads til forbedring, siger han.